text: көлтоған жамбыл облысы жуалы ауданындағы ауыл, боралдай ауылдық округінің орталығы. аудан орталығы бауыржан момышұлы ауылынан қарай 36 км-дей жерде, бұта аралас бетеге, сұлыбас, селеу өскен қоңыр топырақты тау аралық қоңыржай агроклиматтық белдемде орналасқан. тұрғыны 1495 адам (2009). 1992 жылға дейін "алексеевка" деп аталып келген. 1960 97 жылдары сүт өндіретін “коммунизм жолы” ұжымшарының орталығы болды. оның негізінде 1997 жылдан көлтоғанда және округке қарасты ертай, рысбек батыр, ақтасты, қошқарата, қызтоған ауылдарында өк-тер және шаруа қожалығы құрылды. ауылдарда орта, орталау, бастауыш мектеп, кітапхана, мәдениет үйі, дәрігерлік амбулатория, пункт, фельдшірлік пункт бар. көлтоған ауылының оңтүстігінен күн батысына дейін қаратау сілемдерінің бөкей тау бөлігі қоршап жатыр. ілгеріде тау аңғарында көл болған дейді. таудан аққан суы мол бұлақ көзі сол айдынға құяды екен. кейінірек жер сілкінісінің салдарынан әлгі бұлақ көзін тау жыныстары басып қалған. содан тоған суы тартылып кеткен. ауыл атауы соған байланысты көлтоған аталған.